মহাকুম্ভেই অন্তিম যাত্রা! পদপিষ্ট হয়ে মর্মান্তিক মৃত্যু শালবনির মহিলার

ওয়েব ডেস্ক: প্রয়াগরাজের মহাকুম্ভে (Mahakumbh 2025) গিয়েছিলেন মেয়ে-জামাইয়ের সঙ্গে। উদ্দেশ্য ছিল পুণ্যস্নান। কিন্তু সেই আশা অপূর্ণই থেকে গেল পশ্চিম মেদিনীপুরের (Paschim Medinipur) বৃদ্ধা ঊর্মিলা ভুঁইয়ার। মহাকুম্ভের বিপর্যয়ে প্রাণ হারালেন তিনি (Woman Death in Mahakumbh)। জানা গিয়েছে বুধবার ভোরে মহাকুম্ভ মেলা প্রাঙ্গণের প্রবল ভিড়ে চাপা পড়ে মৃত্যু হয় তাঁর। পরিবারের দাবি, পদপিষ্ট (Stampede) হয়েই প্রাণ হারান তিনি। ইতিমধ্যে প্রয়াগরাজে (Prayagraj) তাঁর দেহ শনাক্ত করেছে পরিবার।

পশ্চিম মেদিনীপুর জেলার শালবনি থানার গোদাপিয়াসাল কাছারি রোডের বাসিন্দা ছিলেন ঊর্মিলা ভুঁইয়া। চলতি সপ্তাহের শুরুতেই খড়্গপুর নিবাসী মেয়ে-জামাইয়ের সঙ্গে মহাকুম্ভে যাওয়ার জন্য রওনা হয়েছিলেন তিনি। সোমবার বিকেলে খড়্গপুর স্টেশন (Kharagpur Jn.) থেকে ট্রেনে চেপে প্রয়াগরাজের উদ্দেশে যাত্রা করেন তিনি ও তাঁর পরিবারের আরও ছ’জন সদস্য। তাঁদের মধ্যে ছিলেন জামাই কমল মাইতি, তাঁর স্ত্রী, মা, ও আরও কয়েকজন নিকট আত্মীয়।

আরও পড়ুন: মহাকুম্ভে গাড়ি নিয়ে ‘নো এন্ট্রি’! রক্ত দেখে এবার টনক নড়ল যোগীর?

পরিবার সূত্রে জানা গিয়েছে, মঙ্গলবার সকালে তাঁরা প্রয়াগরাজ পৌঁছে যান এবং ভারত সেবাশ্রম সংঘের আশ্রমে রাত্রিযাপন করেন। বুধবার ভোরে আশ্রম থেকে বেরিয়ে পুণ্যস্নানের জন্য কুম্ভমেলা প্রাঙ্গণে যান তাঁরা। কিন্তু বিপুল ভিড়ের চাপে পড়ে যান বৃদ্ধা ঊর্মিলা। আত্মীয়দের দাবি, সেখানেই পদপিষ্ট হয়ে তাঁর মর্মান্তিক মৃত্যু হয়। খবর পেয়েই পরিবারের সদস্যরা প্রশাসনের সঙ্গে যোগাযোগ করেন। বুধবার সকালে প্রয়াগরাজের মতিলাল নেহেরু মেডিক্যাল কলেজের মর্গে গিয়ে দেহ শনাক্ত করেন পরিবারের লোকজন। উত্তরপ্রদেশ সরকারের সহযোগিতায় বৃহস্পতিবার একটি অ্যাম্বুলেন্সে করে তাঁর দেহ খড়্গপুর শহরে আনা হবে। এরপর সেখান থেকে শালবনির বাড়িতে নিয়ে যাওয়া হবে শেষকৃত্যের জন্য।

মহাকুম্ভে পুণ্যস্নান করতে গিয়ে এমন অনাকাঙ্ক্ষিত দুর্ঘটনায় শোকের ছায়া নেমে এসেছে গোদাপিয়াসাল এলাকায়। প্রতিবেশীরা জানিয়েছেন, ঊর্মিলা দেবী অত্যন্ত ধার্মিক ছিলেন। বহুদিন ধরেই নাকি তাঁর মহাকুম্ভে যাওয়ার ইচ্ছে ছিল। কিন্তু মহাকুম্ভে গিয়ে আর ফিরলেন না তিনি। এই যাত্রাই হল ঊর্মিলা দেবীর অন্তিম যাত্রা।